Il poet Peder Cadotsch è mort

(mc) 

Peder Cadotsch – il poet e scriptur surmiran – è mort ier a Savognin paucs dis suenter avair accumplì ses 80avel anniversari. Cun el perdan Surmeir e la Rumantschia in dals megliers poets lirics contemporans. Prest 200 da sias poesias han obtegnì in vestgì musical. Il trapassà è naschi ils 30 da matg 1922 a Panaduz ed è creschì si a Savognin, sia vischnanca burgaisa. Suenter ils studis gimnasials a Mustér e Sviz ha el studegià medischina a Friburg e Berna. Da 1954 fin 1988 ha el pratitgà sco medi-dentist a Lucerna. Peder Cadotsch è maridà e bab da quatter uffants creschids. Malgrà sia dimora professiunala a Lucerna è Peder Cadotsch stà fitg attaschà a sia patria nativa e là è el turnà per ordinar ses relasch litterar per murir en il spital a Savognin. Peder Cadotsch è stà in uman divertent e bainvulent e sco poet in observatur miaivel e quiet da l’uman, da la natira e da l’ambient. Peder Cadotsch ha edì las ovras "Tera banadeida" (1967), "Sbrenzlas" (1971), "Gleisch avunda" (1984) e "Anc sgolan las ronslas" (1992) ed ina rimnada da raquints en "Fultscheidas e Raschladas" (1983). Sco omagi al poet dals chantadurs han ins edì il disc cumpact "Surmeir canta" (1997).